गुजरात में भी तेजी से बढ़ रहा कोरोना, 548 नए मामलों की पुष्टि, 11 मरीजों की हालत नाजुक
देशभर में कोरोना के मामले तेजी से बढ़ते जा रहे हैं। गुजरात में आज 548 नए कोरोना के मामलों की पुष्टि हुई है।
देशभर में कोरोना के मामले तेजी से बढ़ रहे हैं। गुजरात में बुधवार को कोरोना वायरस संक्रमण के 548 नए मामले सामने आए। राज्य में साढ़े छह महीने से ज्यादा समय बाद संक्रमण के पांच सौ से अधिक मामले सामने आए हैं। स्वास्थ्य विभाग ने कहा कि इसके साथ ही कुल मामले बढ़कर 8,30,505 हो गए। गुजरात में 10 जून को संक्रमण के 544 मामले सामने आए थे। विभाग की ओर से कहा गया कि पिछले 24 घंटे में कोविड के केवल 65 मरीज ही स्वस्थ हुए और अभी 1,902 मरीजों का इलाज चल रहा है। विभाग की ओर से जारी विज्ञप्ति में कहा गया कि 11 मरीजों की हालत नाजुक है। आज महामारी से एक मरीज की मौत हो गई जिसके बाद मृतकों की संख्या 10,116 पर पहुंच गई। स्वास्थ्य विभाग ने कहा कि गुजरात में चार जिलों में ओमिक्रॉन के 19 नए मामले भी सामने आए जिसके बाद वायरस के इस प्रकार से संक्रमण के मामले बढ़कर 97 हो गए।वहीं, देश की राजधानी दिल्ली में भी कोरोनावायरस के संक्रमण की गति काफी तेज होती जा रही है। बुधवार को दिल्ली में कोरोना वायरस से संक्रमण के 923 नए मामले सामने आए हैं। दिल्ली सरकार द्वारा जारी आंकड़ों के मुताबिक, बीते 24 घंटों में कुल 71,696 सैंपल्स को टेस्ट किया और पॉजिटिविटी रेट 1.29 प्रतिशत रही। राजधानी में अब तक सक्रिय मरीजों की संख्या 2191 है। हालांकि बीते 24 घंटे में कोई मौत नहीं हुई है। बता दें कि शहर में इस बीमारी की वजह मरने वालों की कुल संख्या 25107 हो गई है और अब तक कोरोना वायरस संक्रमण के कुल 14,45,102 मामले सामने आ चुके हैं।है। स्वास्थ्य विभाग के आंकड़ों के मुताबिक, बीते 24 घंटों में 344 लोग ठीक भी हुए हैं।